Sterkte met die eksamen, sê minister en Nataniël | Netwerk24
Deur Alet van der Walt 24 Oktober 2020 15:32
"Ek kon nie wag om ná die laaste skooldag koers te kry nie," het die vermaaklikheidskunstenaar Nataniël Donderdag in 'n spesiale boodskap aan die Hoërskool Witteberg in Bethlehem se matrieks gesê.
In tipiese Nataniël-styl is die boodskap vol humor en lewenswyshede. Hy vertel aan die matrieks hoe hy gretig was om die skool te verlaat, maar dat hy nie geweet het hy sal die res van sy lewe die skool, en selfs die slegste dae, onthou nie.
"Dit was toe nie die slimstes wat die grootste sukses behaal het nie en dit was nie voorbeeldiges wat die rykstes geword het nie. Bitter min se lewe het hulle geneem waarheen hulle oorspronklik op pad was.
"Dit is steeds die grootste les van my lewe, jy kan planne maak soos jy wil, jy kan vasskop soos jy wil, maar as jy luister na jou binneste, na jou talente, na die boodskappe wat die lewe vir jou gee, gaan jy nie noodwendig beland waar jou familie, vriende of samelewing jou wil hê nie.
"Hierdie skool sal jou bybly."
Die minister van basiese onderwys, Angie Motshekga, het die matrieks van 2020 ook voorspoed toegewens vir hulle matriekeindeksamen wat in November begin.
Motshekga het 'n video op Twitter geplaas en herinner vanjaar se matrikulante daaraan dat hulle in buitengewone omstandighede matriek gaan skryf.
"Maar alles is gedoen om te verseker dat eksamensentrums veilig is. Wees gefokus, doen hersiening en maak gereed. Voorspoed, ek weet julle kan dit maak."
Vanjaar se eindeksamen sal deur 1 058 699 matrikulante afgelê word, die meeste nog.
"Ons het nog nooit soveel in die eindeksamen gehad nie. Dit gaan 'n groot taak wees, een wat ons reg moet bestuur en vlot moet koördineer."
Vanjaar se matriekeindeksamen begin op 5 November, met die eerste Engels-vraestel.
Die eksamen loop op 15 Desember ten einde.
* Leerlinge word aangemoedig om die Woza Matric-hulpdiens te gebruik. Dié program help hulle met studiemateriaal en tegnieke en word op SABC 3, kanaal 122 op Open View, DStv Catch Up, aanlynplatforms en radio uitgesaai.
Minister Motshekga's message of support for matriculants ahead of the #NSCExams2020 pic.twitter.com/DLZc9QyCHL